KIRJALLINEN KYSYMYS E-1798/02

esittäjä(t): Elly Plooij-van Gorsel (ELDR) komissiolle

(24. kesäkuuta 2002)

Aihe: KPN:n sisäänsoittonumero 06760

Alankomaiden televiestintäalan sääntelyviranomainen OPTA myönsi viime vuonna KPN-teleyhtiölle luvan perustaa erityisen puhelinnumeron Internet-sisäänsoittonumeroille. Useat alankomaalaiset Internet-palveluntarjoajat, muun muassa Planet Internet, ovat tämän jälkeen siirtyneet käyttämään KPN:n uutta sisäänsoittoverkkoa, jolla on erityinen sisäänsoittonumero 06760.

Ensimmäinen seuraus tästä muutoksesta on se, että sisäänsoittaminen ulkomailta ei enää ole mahdollista. Tämä merkitsee huomattavaa rajoitusta sähköpostin rajat ylittävään käyttöön Planet Internetin tilaajille.

Lisäksi siirtyminen uuteen 06760-numeroon on aiheuttanut sen, että Internet-palveluntarjoajat ovat yksipuolisesti velvoittaneet tilaajia maksamaan Internet-yhteysmaksuja palveluntarjoajalle, eikä enää teleyritykselle, jolta tilaaja on hankkinut puhelinliittymän. Myös yhteydentarjoajan etukäteen valitsevan etuliitenumeron ja kaapelipuhelinliittymien käyttö Internet-yhteyksissä on nyt käytännössä mahdotonta. Kuluttajan oikeutta tehdä vapaasti sopimuksia on näin ollen rikottu.

Tulevien hinnankorotusten riski arvioidaan myös suureksi. Tässä yhteydessä viitataan tariffien epäselvään hinnoitteluun ja keinotekoisesti määritettyihin hintoihin, kun otetaan huomioon, että tulot sekä Internet-liittymien tilausmaksuista että Internet-yhteysajasta päätyvät Internet-palveluntarjoajalle. Tämä heikentää kilpailua ja voi johtaa kilpailun vääristymiin.

1. Onko komissio tietoinen siitä, että KPN-yhtiö on ottanut käyttöön 06760-sisäänsoittonumeron sekä niistä ongelmista, jotka ovat seurausta eri Internet-palveluntarjoajien siirtymisestä käyttämään kyseistä numeroa?

2. Katsooko komissio, että tässä on kyse kuluttajan oikeuksien ja valinnan vapauden rajoittamisesta ja mahdollisesti myös kilpailun vääristämisestä?

3. Jos vastaus on myönteinen, aikooko komissio ryhtyä toimiin tämän johdosta ja jos aikoo, mitä toimia se aikoo toteuttaa?

Erkki Liikasen komission puolesta antama vastaus

(31. heinäkuuta 2002)

1. Komissio on tietoinen 06760-numeroiden käyttöönotosta Alankomaissa. Ne otettiin käyttöön vuoden 2000 alussa, ja niitä käytetään Internet-sisäänsoittonumeroina. Niiden oli tarkoitus auttaa omalta osaltaan KNP:n puhelinverkon puutteelliseen kapasiteettiin liittyvien ongelmien ratkaisemisessa. KNP:n keskus tunnistaa 06760-alkuisen Internet-soiton liikenteeksi, joka siirretään puhelinverkosta erityiseen dataverkkoon. Alankomaiden kansallinen sääntelyviranomainen OPTA päätti heinäkuussa 2001 alentaa yhteenliittämishintoja, minkä seurauksena Internet-palveluntarjoajien mielenkiinto 06760-numeroihin on vähentynyt. Internet-palveluntarjoajilla ei ole mitään velvoitetta siirtyä käyttämään 06760-numeroita.

Internetiin voi ottaa yhteyden puhelinmodeemilla eri tavoin 06760-numeroiden kautta. Näitä ovat FRIACO-malli (kiinteähintainen kuukausimaksu), MIACO-malli (kapasiteetin käyttöaikaan perustuva maksu) ja nk. collecting-malli. Viimeksi mainitussa tapauksessa (jossa maksu perustuu myös käyttöaikaan) KPN lähettää laskun loppukäyttäjälle, kun taas MIACO-mallissa laskun lähettää operaattori tai Internet-palveluntarjoaja. Internet-palveluntarjoajalla on oikeus valita haluamansa malli.

Teleoperaattori tai Internet-palveluntarjoaja määrittelee 06760-numeron käytöstä perittävän maksun ja voi valitusta mallista riippuen myös itse laskuttaa sen. Internet-palveluntarjoajan oikeus määritellä kuluttajalta perittävän maksun suuruus ja Internet-palveluntarjoajan soveltama suurempi valikoima eri maksuja helpottaa hintojen kilpailuttamista, mikä on myönteinen asia kuluttajalle.

Komissio seuraa jatkuvasti televiestintämarkkinoiden kehittymistä ja raportoi siitä vuosittain julkaistavassa televiestintäalan sääntelypaketin täytäntöönpanoa koskevassa raportissaan. Näin ollen komissio on tietoinen mahdollisesta ongelmasta, joka liittyy valintaiseen kansainväliseen yhteyteen, operaattorin ennaltavalintaan ja kaapelipuheluihin joiden käytön 06760-numerot tekevät käytännössä mahdottomiksi. Alankomaissa ongelma on jo OPTAn tiedossa, ja se ryhtyy tarvittaessa toimenpiteisiin.

2. On mahdollista, että kuluttajan valinnanvapaus rajoittuisi ja kilpailu vääristyisi, jos esimerkiksi kävisi ilmi, että 06706-numeron valitseminen on todellakin mahdotonta. Tilanne on tällainen ainoastaan, jos KPN:n dataverkko siirtää puhelun suoraan käyttäjälle. Jos puhelu reititetään, operaattorin ennaltavalintaan liittyvää vaatimusta ei ole. Operaattorin ennaltavalintaan liittyvää velvoitetta ei sovelleta Internet-palveluntarjoajiin.

3. Kysymyksessä mainittuja ongelmia analysoidaan jo kansallisella tasolla. Tässä vaiheessa näyttäisi siltä, että kansallisella tasolla toteutettavista toimenpiteistä olisi päätettävä kansallisen lainsäädännön nojalla. Kahdeksannen telealan täytäntöönpanoraportin valmistelun yhteydessä komissio aikoo seurata tilannetta tarkkaan ja toteuttaa tarvittaessa toimenpiteitä kuluttajien suojelemiseksi.

Lisäksi komissio ilmoittaa parlamentin jäsenelle, että komission kilpailuasioista vastaavalle yksikölle on tehty valitus KNP:n 06760-numeroista sillä perusteella, että niiden väitetään olevan yhteisön kilpailusääntöjen vastaisia. Valituksen käsittely on vielä kesken komissiossa, ja komissio pitää asiassa tiiviisti yhteyttä Alankomainen kansallisiin kilpailuviranomaisiin.